તે મારા માટે ક્યારેય ભારરૂપ નહોતી અને બનશે પણ નહીં. હકીકતમાં તો તે મારા હૃદયનો ધબકાર છે, તેને જોવાથી જ તો મારા મુખ પર હાસ્ય ફરકે છે. હું તેને પરણાવું છું કારણ કે પ્રકૃતિ એવું ઈચ્છે છે. હું આપણી સભ્ય સંસ્કૃતિ સામે લાચાર છું અને તેથી જ હું તેને તમારા ઘરે મોકલું છું. તેણે મારા ઘરને આનંદથી કિલ્લોલતું રાખ્યું છે, હવે તે તમારા ઘરને હર્યુંભર્યું રાખીને અજવાળશે. હું મારાં વહાલનું વિશ્વ એટલે કે મારું સર્વસ્વ તમને સોંપું છું. કૃપા કરીને એટલું જોજો કે તેની સુંદરતા અકબંધ રહે. હું મારી સોનપરી જેવી દીકરીને તમને સોંપું છું, તેને તમે તમારા હૃદયની રાણી બનાવીને રાખજો. અમે દિવસ-રાત એક કરીને ખૂબ જ જહેમતથી, જતનપૂર્વક તેને ઉછેરી છે અને હવે તો તે કોઈને ય પરાણે વહાલી લાગે તેવી સમજદાર થઇ ગઈ છે. એ આ બધી જ કાળજી, પ્રેમ, સુંદરતા અને હૂંફની મીઠાશ લઈને તમારા જીવનને મધુર બનાવશે, હું તો એની સામે બસ તેની ખુશી જ ઈચ્છું છું – મારી દીકરીને ખુશ રાખજો!